[Foto’s] 33 sirkusleeus uiteindelik ‘tuis’ in Suid-AfrikaSirkusleeus wat uit Peru en Colombia gered is, het Sondagaand by hul nuwe tuiste in Suid-Afrika aangekom. Altesaam 33 leeus, waarvan sommige blind en sonder tande is ná jarelange mishandeling, is by die Emoya Big Cat Sanctuary in Vaalwater, Limpopo, vrygelaat ná ŉ uitmergelende reis. Die sentrum het bevestig al die leeus is omstreeks 19:00 veilig afgelaai. “Die leeus is uit die natuur gehaal en hulle het ŉ lewende hel gehad,” het Jan Creamer, president van Animal Defenders International, wat die reddingspoging gelei het, gesê. “Hulle is geslaan, hulle het honger gely, hulle is van alles ontneem wat die lewe die moeite werd maak vir ŉ leeu – alles wat ŉ leeu sou geniet. So ja, ek glo ons het hulle na die paradys gebring, waar hulle hoort.” Beamptes by die lughawe het gesê die leeus het almal die reis oorleef en blyk gesond te wees, alhoewel dit wil voorkom of hulle spanning ervaar het tydens die lang reis. ŉ Sirkus in Colombia het nege van die leeus oorgegee. Die ander 24 leeus is gered tydens klopjagte by sirkusse in Peru deur die dierebeskermingsorganisasie. Minunette Heuser, eienaar van Emoya, het gesê die 33 leeus sal ná kwarantyn aan mekaar voorgestel word in ŉ een hektaar kamp. Die leeus sal ongelukkig nooit weer kan jag nie, weens hul swak gesondheidstoestand, het sy aan nuusagentskap dpa gesê. Hulle sal vir die res van hul lewens versorg word met kos en water. Lees meer: 33Lions, Emoya Big Cat Sanctuary, Animal Defenders International